Rozhodnutie Rady
z 22. decembra 2003
o uzavretí Dohody vo forme výmeny listov medzi Európskym spoločenstvom a Marockým kráľovstvom o recipročných liberalizačných opatreniach a nahradení protokolov 1 a 3 k dohode o pridružení ES - Maroko
(2003/914/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 133 v spojitosti s prvou vetou článku 300 ods. 2,
so zreteľom na návrh Komisie,
keďže:
(1) Článok 16 Eurostredomorskej dohody, ktorou sa zriaďuje pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej [1], platnej od 1. marca 2000 stanovuje postupné uplatňovanie vyššieho stupňa liberalizácie ich recipročného obchodu s poľnohospodárskymi výrobkami.
(2) Článok 18 Eurostredomorskej dohody stanovuje, že od 1. januára 2000 spoločenstvo a Marocké kráľovstvo posúdia situáciu s cieľom určiť opatrenia liberalizácie, ktoré sa majú s účinnosťou od 1. januára 2001 zmluvnými stranami uplatňovať.
(3) Spoločenstvo a Marocké kráľovstvo sa dohodli prostredníctvom dohody vo forme výmeny listov nahradiť protokoly 1 a 3 Eurostredomorskej dohody. Táto dohoda by sa preto mala schváliť.
(4) Opatrenia nevyhnutné na uplatňovanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa stanovujú postupy na uplatňovanie výkonných právomocí prenesených na Komisiu [2],
ROZHODLA TAKTO:
Článok 1
Dohoda vo forme výmeny listov medzi Európskym spoločenstvom a Marockým kráľovstvom, pokiaľ ide o recipročnú liberalizáciu opatrení a nahradenie protokolov 1 a 3 k dohode o pridružení ES - Maroko v prílohe k tejto dohode sa týmto schvaľuje v mene spoločenstva.
Text dohody vo forme výmeny listov je pripojený k tomuto rozhodnutiu.
Článok 2
Komisia prijme podrobné pravidlá na uplatňovanie protokolov 1 a 3 v súlade s postupom stanoveným v článku 3.
Článok 3
1. Komisii bude pomáhať Riadiaci výbor pre cukor zriadený článkom 42 nariadenia (ES) č. 1260/2001 [3] alebo, ak je to vhodné, výbormi zriadenými príslušnými ustanoveniami ostatných nariadení o spoločnej organizácií trhu alebo Výborom pre colný kódex ustanoveným článkom 248a nariadenia (EHS) č. 2913/92 [4].
2. Ak existuje odkaz na tento odsek, bude sa uplatňovať článok 4 a článok 7 rozhodnutia 1999/468/ES.
Lehota stanovená v článku 4 ods. 3 rozhodnutia 1999/468/ES sa stanovuje na jeden mesiac.
3. Výbor prijme vlastný rokovací poriadok.
Článok 4
Predseda Rady sa týmto oprávňuje určiť osobu/-y splnomocnenú/-é na podpísanie dohody vo forme výmeny listov tak, aby zaväzovala spoločenstvo.
Článok 5
Toto rozhodnutie sa uverejní v Úradnom vestníku Európskej únie.
V Bruseli 22. decembra 2003